Ingredjenti 800g għaġina għat-torti 750g salamun… tista' tuża tal-friża 300g kurrat 300g karrotti 200g piżelli 200g faqqiegħ 60g dqiq 1⁄2l ilma bajda mħabbta tewm… skont kemm tiggosta nagħniegħ frisk imqatta' rqiq żejt taż-żebbuġa bżar mitħun frisk u melħ Lesti l-għaġina. Ixgħel il-forn 180 0 C, gass numru 4. Naddaf is-salamun tajjeb u neħħilu l-ġilda u x-xewk. Qattgħu f'biċċiet żgħar kwadri. Jekk se tuża salamun tal-friża, imxi eżatt mal-istruzzjonijiet miktubin fuq il-pakkett. Qaxxar il-basal u t-tewm u qattagħhom f'biċċiet żgħar. Aħsel il-karrotti, naddafhom u qattagħhom f'biċċiet żgħar. Naddaf il-faqqiegħ u qattgħu f'biċċiet żgħar. Poġġi kollox ġo skutelli separati. Saħħan ftit żejt ġo taġen kbir u fond u qalli l-basal flimkien mat-tewm. Qalli għal ftit ħin sakemm isiru trasparenti. Ħawwad il-ħin kollu għax ma jridux jiskuraw. Baxxi n-nar u żid is-salamun u n-nagħniegħ. Filwaqt li tkompli tħawwad, żid il-bqija tal-ingredjenti. Roxx ftit bżar u melħ u kompli sajjar, fuq nar baxx, għal ftit ħin ieħor. Importanti li ma tfarrakx is-salamun int u tħawwad. Żid madwar 1⁄2 litru ilma u kompli sajjar sakemm it-taħlita tibda tbaqbaq. Neħħi minn fuq in-nar u qiegħed it-taħlita ġo dixx tal-ħġieġ baxx biex tiksaħ malajr. Iftaħ l-għaġina. Segwi l-istruzzjonijiet 8 sa 10 tar-riċetta ' Flan tal-Kiwi u Irkotta'. Poġġi t-taħlita fuq l-għaġina, idlek ix-xfar bi ftit ilma u għatti bil-bqija tal-għaġina. Agħmel ftit xquq fil-wiċċ biex il-fwar ikun jista' joħroġ u b'hekk l-għaġina ma tirtabx. Jekk trid uża l-bqija tal-għaġina biex tagħmel forom żgħar ta' ħut u żżejjen il-wiċċ tat-torta bihom ( ara r-ritratt ). Idlek il-wiċċ tat-torta bil-bajda mħabbta u jekk trid roxx ftit ġulġlien fuqu. Aħmi għal madwar 45-50 minuta jew sakemm l-għaġina tieħu kulur dehbi sabiħ.